Tuomas Tervonen (oik), Pete Miettunen ja Lauri Sallamo saapuivat torille juuri, kun tapahtumaa oltiin keskeyttämässä. Miehet päättivät kuitenkin jäädä pääkirjaston eteen rummuttamaan kahta afrikkalaista djembe-rumpua ja Arabimaissa yleistä darbukaa. Kuva: Jukka Leinonen

Kaikille avoin rumpupäivä jouduttiin yllättäen keskeyttämään torilla keskiviikkona noin tunnin soittamisen jälkeen. Tapahtuman puuhamiehenä häärinyt Janne Pekkala puhisi kiukusta.

”Joku veti herneen nokkaan. Ilmeisesti joku kauppias. Meille tuli viesti, että pitää soittaa hiljempaa tai lopettaa, eikä rummuilla voi hiljaa soittaa. Viesti tuli toriorganisaation kautta”, Pekkala harmitteli.

Hän kertoi lähettäneensä koko tapahtuman tuoton – 2,36 euroa – saman organisaation kautta valittajalle.

”Sen verran saimme katusoittorahaa. Ja olenpa vielä sen verran ärsyyntynyt, että jos hänelle tuli taloudellisia menetyksiä tapahtuman takia, eikä tämä riitä, voi tulla hakemaan minulta lisää.”

Paikalle oli kokoontunut 10 rumpalia. Pekkalan mukaan heitä oli tulossa paikalle vielä lisää.

”Muutamat olivat ottaneet töistä vapaata, että pääsevät paikalle. He toivat kymmenien tuhansien arvosta rumpuja kaikkien ilmaiseksi käytettäväksi, ja vastaanotto oli tämä. Rumpaleja oli tulossa vielä lisääkin, mutta soitimme heille, ettei tarvitse tulla.”

Tapahtuman oli tarkoitus jatkua neljään saakka.